b'\n_START_ARTICLE_\nOazu Nantoi\n_START_SECTION_\nBiografie\n_START_PARAGRAPH_\nP\xc4\x83rin\xc8\x9bii s\xc4\x83i s-au n\xc4\x83scut rom\xc3\xa2ni, cre\xc8\x99tini ortodoc\xc8\x99i, \xc3\xaen satul Vancic\xc4\x83u\xc8\x9bi, din jude\xc8\x9bul Hotin. Oazu Nantoi, n\xc4\x83scut tot acolo \xc3\xaen perioada sovietic\xc4\x83, a fost \xc3\xaenscris moldovean, iar certificatul s\xc4\x83u de na\xc8\x99tere este scris \xc3\xaen limba ucrainean\xc4\x83. Pe c\xc3\xa2nd studia in liceu, mama sa, inspirat\xc4\x83 de eposul indian, a spus c\xc4\x83, atunci c\xc3\xa2nd se va c\xc4\x83s\xc4\x83tori \xc8\x99i va avea un fecior, o s\xc4\x83-i pun\xc4\x83 numele Oazu. Tat\xc4\x83l s\xc4\x83u era director de \xc8\x99coal\xc4\x83 iar mama \xc3\xaenv\xc4\x83\xc8\x9b\xc4\x83toare \xc3\xaen sat. Tat\xc4\x83l, \xc3\xaen urma unui conflict din interiorul colectivului, a plecat \xc3\xaen alt sat, dar numai pentru un an, \xc8\x99i, \xc3\xaen 1965, la 36 de ani, s-a mutat la Chi\xc8\x99in\xc4\x83u \xc8\x99i a intrat la aspirantur\xc4\x83, la istoria PCUS. \xc3\x8en 1965 s-a mutat \xc8\x99i Oazu la Chi\xc8\x99in\xc4\x83u. C\xc3\xa2nd s-a reconstituit Institutul Pedagogic, tat\xc4\x83lui i s-a propus postul de decan al Facult\xc4\x83\xc8\x9bii de Filologie. El a acceptat, cu condi\xc8\x9bia s\xc4\x83 i se repartizeze un apartament. Atunci s-a mutat \xc8\x99i mama sa la Chi\xc8\x99in\xc4\x83u._NEWLINE_\xc3\x8en timp ce f\xc4\x83cea studii la Politehnic\xc4\x83, Oazu a fost selec\xc8\x9bionat \xc3\xaen echipa Moldovei la para\xc8\x99utism. Dup\xc4\x83 o \xc3\xaentrerupere de 31 de ani, \xc3\xaen 2004, a reluat s\xc4\x83riturile cu para\xc8\x99uta. Nu a fost membru al Partidului Comunist al Moldovei. \xc3\x8en 1970 a absolvit Institutul Politehnic din Chi\xc8\x99in\xc4\x83u. A lucrat la Academia de \xc8\x98tiin\xc8\x9be a Moldovei.\n_START_SECTION_\nActivitate profesional\xc4\x83\n_START_PARAGRAPH_\n\xc3\x8en anii 1990-1991 a fost Director general adjunct la Agen\xc8\x9bia "Moldova-Press". \xc3\x8en 1991-1992 a fost \xc8\x98ef al Direc\xc8\x9biei Analiza Politic\xc4\x83 pe l\xc3\xa2nga Pre\xc8\x99edintele Republicii Moldova. \xc3\x8en perioada 1995-1998 a fost Director al \xc3\xaentreprinderii "Euro-alco". Din 2000 p\xc3\xa2n\xc4\x83 \xc3\xaen prezent este Director de programe \xc3\xaen managementul conflictelor, Institutul de Politici Publice. \xc3\x8en anii 1992-1994 \xc8\x99i 1996-1998 a fost membru al Senatului Funda\xc8\x9biei Soros din Moldova.\n_START_SECTION_\nActivitate politic\xc4\x83\n_START_PARAGRAPH_\nPe 13 octombrie 1989 a fost ales vicepre\xc8\x99edinte al Sfatului Frontului Popular din Moldova. Pe 13 mai 1990 a creat Partidul Social-Democrat din Moldova. \xc3\x8en anii 2009-2010 a fost deputat in Parlamentul Republicii Moldova din partea Partidului Democrat. A fost propus pentru a deveni candidat la alegerile pentru pre\xc8\x99edin\xc8\x9bia Moldovei._NEWLINE_\xc3\x8en martie 2015 a aderat la forma\xc8\x9biunea lui Iurie Leanc\xc4\x83, Partidul Popular European din Moldova, \xc8\x99i a devenit candidatul blocului electoral \xe2\x80\x9ePlatforma Popular\xc4\x83 European\xc4\x83 din Moldova \xe2\x80\x94 Iurie Leanc\xc4\x83\xe2\x80\x9d la func\xc8\x9bia de primar general al municipiului Chi\xc8\x99in\xc4\x83ului. La alegerile locale din Chi\xc8\x99in\xc4\x83u din 14 iunie 2015, Oazu Nantoi a acumulat 10,18% din sufragii, clas\xc3\xa2ndu-se pe locul 3 \xc3\xaen primul tur, dup\xc4\x83 Dorin Chirtoac\xc4\x83 \xc8\x99i Zinaida Grecean\xc3\xaei \xc8\x99i astfel nereu\xc8\x99ind s\xc4\x83 accead\xc4\x83 \xc3\xaen turul doi de scrutin._NEWLINE_\xc3\x8en 2015 a participat la fondarea Platformei Civice \xe2\x80\x9eDemnitate \xc8\x99i Adev\xc4\x83r\xe2\x80\x9d.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nOazu Nantoi este c\xc4\x83s\xc4\x83torit \xc8\x99i are doi copii, Sergiu (n. 13 octombrie 1973) \xc8\x99i Gheorghe.'